Helsinki, 10.6.2011

Suomen Lakimiesliitto
Uudenmaankatu 4-6 B
00120 Helsinki

Oikeusministeriö
PL 25
00023 Valtioneuvosto

LAUSUNTO	

Oikeusministeriön selvitys Verkkovaikuttamista 2010-luvulla – Selvitys verkossa pääosin tai kokonaan tapahtuvan yhdistystoiminnan mahdollistamisesta

Asian jatkovalmistelussa hyväksi käytettäväksi Lakimiesliitto esittää seuraavia huomioita selvitystä koskien:

Selvitys on yleiseltä näkökulmaltaan hieman kapea-alainen, mitä tulee yhdistystoiminnan käsittelyyn. Kun eri yhdistysten tarkoitusta pohditaan, tulee erottaa vaikuttaminen ja tekeminen toisistaan. Tällä tarkoitetaan tässä sitä, että ylivoimaisesti suurin osa yhdistystoiminnasta on puhdasta harrastamiseen ja ihmisten yhteisiin ajanvietteisiin liittyvää toimintaa vailla erityistä vaikuttamisen tarkoitusta siinä mielessä kuin sitä on tässä selvityksessä käsitelty.

Selvityksen laatimisen yhteydessä on haastateltu muutamia tahoja, mutta melko yksipuolisesti. Järjestöissä ja henkilöissä on selkeästi keskitytty yhdistyksiin ja ihmisiin, jotka toimivat luonnonsuojelun alalla. Luonnonsuojelu on tärkeä asia ja sen puitteissa toimii monia vireitä yhdistyksiä ja ihmisiä, mutta selvityksen taustamateriaaliksi olisi kaivattu hieman monipuolisempaa valikoimaa eri aloilla toimivista erikokoisista yhdistyksistä ja muista toimijoista. Selvityksessä nousee esille yksilön vaikuttamisnäkökulma päällimmäisenä, olisi ehkä kaivannut enemmän rinnalle myös yhdistystoiminnasta isompana kokonaisuutena lähtevää näkökulmaa.    

Selvityksessä esitetään julkishallinnon päätöksenteon avoimuuden lisäämistä ja vaikutusmahdollisuuksien tarjoamista verkossa niin kunnissa, aluehallinnossa kuin valtionhallinnossa. Lakimiesliitto pitää näitä kannatettavina kehityskulkuina. Konkreettisten hankkeiden toteutuksessa nousevat esille varmasti resurssikysymykset. Ehdotuksiin kuuluu myös pääsyn mahdollistaminen kaikkiin julkisiin asiakirjoihin ja tietoihin. Tähän liittyen tulee ratkaistavaksi muun muassa kysymys sähköisestä tunnistautumisesta. Myös yksityisyyden suojaan liittyvät kysymykset tulee tässä yhteydessä huomioida erityisen tarkasti. Esimerkiksi tuomioistuimissa käsiteltävissä riita-asioissa asian julkisuus ja oikeus julkistaa asia ovat kaksi eri asiaa. Kaikkea julkista ei ole lupa mennä julkistamaan.

Verkossa tapahtuva kokoustaminen ja äänestäminen ovat tervetulleita uudistuksia ja lainsäädännönkin tulee mahdollistaa uuden teknologian hyväksikäyttö. Tämä vaatii luonnollisesti sitä, että verkossa tapahtuvaan kokoontumiseen tai äänestämiseen liittyvät juridiset ja muut ongelmat tiedostetaan ja niihin osataan varautua siten, että tuloksena ei ole epäselvyyksiä ja erimielisyyksiä yhdistyksen päätöksenteossa.

Rahankeräyslupajärjestelmän löysentäminen on sinänsä kannatettava ajatus, mutta täytyy muistaa, että yhdistystoimintalähtöisissäkin puitteissa on mahdollista tehdä rikollista toimintaa, josta valitettavana esimerkkinä toimii jalkapalloilun yhteyteen pesiytynyt järjestäytynyt rikollisuus.

Selvityksessä ehdotetaan, että lainsäädäntöä muutettaisiin siten, että kokonaan verkossa toimiva yhdistys olisi mahdollista perustaa. Kuten aiemmin todettiin, uuden teknologian hyväksikäytön laaja-alainen mahdollistaminen on yhdistystoiminnassakin suotavaa, mutta samalla pitää muistaa yhdistystoiminnan peruslainalaisuudet. Myös verkkoyhdistyksen hallinnon, taloudenpidon ja päätöksenteon tulee olla täsmällistä ja luotettavaa. Tämä täytyy lainsäädäntöä mahdollisesti uudistettaessa ottaa huomioon.

Selvityksessä esitetään tarkemmin selvitettäväksi niin sanotun kevytrekisteröinnin käyttöönotto esimerkiksi projektiluonteisille yhteisöille, jotta ne voisivat muun muassa saada julkisia tukia. Nykyisenkin lainsäädännön puitteissa annetaan erilaisia avustuksia rekisteröimättömille yhdistyksille. Jos asiaa lähdetään tarkemmin selvittämään, tulisi kiinnittää huomiota muun muassa vastuukysymysten rajapintoihin. Milloin on kysymyksessä toimijoiden henkilökohtainen vastuu, milloin kevyesti rekisteröidyn yhdistyksen vastuu? Lainsäädännöllä ei pitäisi tarkoituksellisesti edistää epäjärjestäytynyttä muotoa yhdistystoiminnan kaltaisessa toiminnassa.

Kunnioittavasti

SUOMEN LAKIMIESLIITTO – FINLANDS JURISTFÖRBUND

Jorma Tilander
Tominnanjohtaja